Fantastisk hus med detaljer, der er en fryd for øjet, og med en skøn beliggenhed midt i Binissalem. Derudover er Ana en vært uden for kategori! Hun er ualmindeligt sød, rar og hjælpsom, og vi følte os så velkomne og utroligt godt behandlet. Vi var på familierejse med 3 voksne børn, svigersøn og barnebarn på seks måneder i august 2019, og da vi kom, havde Ana købt barneseng, højstol og tallerkner og bestik til en baby. Alt fungerer helt perfekt. Der er aircon i alle rum, og poolen er ren og lækker. Det samme er hele huset, senge, sengetøj og håndklæder (som vi fik skiftet undervejs) samt den vidunderlige have med et kæmpe citrontræ. Prikken over i'et er det amerikanske køleskab med ismaskine! Strømmen kan godt gå, hvis man har al aircondition, ovn og komfur kørende samtidig, men det er nemt at slå den til igen, og da vi ikke kunne finde ud af det første gang, kom Anas mand straks og hjalp os, da vi ringede (de bor to minutter derfra). Jeg har aldrig boet så smukt et sted, og vi var alle vildt imponerede over stedet og Anas værtsskab. Hvis I vælger at bo hos Ana, vil I ikke fortryde det!